Document ID: 32012D0701

KOMISSION TÄYTÄNTÖÖNPANOPÄÄTÖS,
annettu 13 päivänä marraskuuta 2012,
päätöksen 2008/185/EY muuttamisesta Irlannin, Pohjois-Irlannin ja Italian Bolzanon maakunnan sisällyttämiseksi Aujeszkyn taudista vapaiden jäsenvaltioiden tai alueiden luetteloon
(tiedoksiannettu numerolla C(2012) 7976)
(ETA:n kannalta merkityksellinen teksti)
(2012/701/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon eläinten terveyteen liittyvistä ongelmista yhteisön sisäisessä nautaeläinten ja sikojen kaupassa 26 päivänä kesäkuuta 1964 annetun neuvoston direktiivin 64/432/ETY (1) ja erityisesti sen 9 artiklan 2 kohdan ja 10 artiklan 2 kohdan,
sekä katsoo seuraavaa:
(1)
Direktiivissä 64/432/ETY vahvistetaan unionin sisäisessä nautaeläinten ja sikojen kaupassa sovellettavat säännöt. Kyseisen direktiivin 9 artiklassa säädetään tiettyjen tartuntatautien, kuten Aujeszkyn taudin, pakollisten kansallisten valvontaohjelmien hyväksymisperusteet. Lisäksi kyseisen direktiivin 10 artiklassa säädetään, että jäsenvaltion, joka katsoo alueensa olevan kokonaan tai osittain vapaa tällaisista taudeista Aujeszkyn tauti mukaan luettuna, on toimitettava komissiolle asianmukaiset perustelut.
(2)
Aujeszkyn tautia koskevista lisätakeista yhteisön sisäisessä sikojen kaupassa ja tähän tautiin liittyvien tietojen antamista koskevista vaatimuksista 21 päivänä helmikuuta 2008 tehdyssä komission päätöksessä 2008/185/EY (2) vahvistetaan lisätakeet sikojen siirroille jäsenvaltioiden välillä. Nämä lisätakeet liittyvät jäsenvaltioiden luokitteluun sen mukaan, mikä Aujeszkyn tautia koskeva tilanne niissä on.
(3)
Päätöksen 2008/185/EY liitteessä I luetellaan Aujeszkyn taudista vapaat jäsenvaltiot tai niiden alueet, joissa rokottaminen on kiellettyä. Päätöksen liitteessä II luetellaan jäsenvaltiot tai niiden alueet, joissa on käytössä hyväksyttyjä kansallisia valvontaohjelmia Aujeszkyn taudin hävittämiseksi.
(4)
Irlanti, Pohjois-Irlanti ja Italian Bolzanon maakunta on tällä hetkellä merkitty päätöksen 2008/185/EY liitteessä II olevaan luetteloon jäsenvaltioiksi tai alueiksi, joissa on käytössä hyväksyttyjä kansallisia valvontaohjelmia Aujeszkyn taudin hävittämiseksi.
(5)
Irlanti, Yhdistynyt kuningaskunta Pohjois-Irlannin osalta ja Italia Bolzanon maakunnan osalta ovat toimittaneet asiakirjoja, jotka tukevat niiden tekemää hakemusta kyseisten jäsenvaltioiden ja Bolzanon maakunnan julistamiseksi Aujeszkyn taudista vapaiksi.
(6)
Irlannin, Yhdistyneen kuningaskunnan ja Italian toimittaman asiakirja-aineiston arvioinnin perusteella on asianmukaista, että Irlanti, Pohjois-Irlanti ja Bolzanon maakunta eivät enää kuulu päätöksen 2008/185/EY liitteessä II olevaan luetteloon vaan liitteessä I olevaan luetteloon.
(7)
Sen vuoksi päätöstä 2008/185/EY olisi muutettava.
(8)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Korvataan päätöksen 2008/185/EY liitteet I ja II tämän päätöksen liitteellä.
2 artikla
Tämä päätös on osoitettu kaikille jäsenvaltioille.
Tehty Brysselissä 13 päivänä marraskuuta 2012.

Labels: 3
18
6